Stryd oor na-aper sjokolade dalk na grondwethofTiffany Break Die International Foodstuffs Co en Iffco South Africa, die vervaardigers van die sjokoladestafie Tiffany Break, het die aansoek gebring nadat die appèlhof in Bloemfontein teen hulle beslis het op grond van intellektuele eiendomsreg en handelsmerk-wetgewing. ŉ Interdik is vroeër toegestaan waarvolgens die maatskappy verbied word om die Tiffany Break-sjokoladestafie te verkoop. Die interdik is in guns van Nestlé toegestaan rakende die vorm van KitKat, wat as ŉ handelsmerk geregistreer is. Lizl Combrinck, Iffco se regsverteenwoordiger, voer in hofdokumente aan dat daar geen verwarring onder die publiek is oor die twee verskillende sjokoladestafies nie. Die appèlhof het beslis dat die interpretasie van die Wet op Handelsmerke en die toepassing van intellektuele eiendomsreg van uiterste belang vir die publiek, besighede en buitelandse beleggers is. Die appèlhof het ’n sterk ooreenkoms gevind tussen die twee sjokoladestafies en dat dit op ’n verlies vir Nestlé neerkom.